تورکیه‌نین پرزیدنتی رجب طیب اردوغان آوروپا اتفاقینا عضولوک مسئله‌سی ایله باغلی رفراندوم کئچیرمه‌یی تکلیف ائتدی.
بئش‌تپه‌ده میللی تاریم لاییحه‌سی مناسیبتیله تشکیل اولونان تدبیرده چیخیش ائدن اردوغان تورکیه‌نین یئنی گوونلیک کونسپتینه گؤره بون‌دان سونرا هئچ بیر ترور تشکیلاتی‌نین کئچیردیگی آکسیایا مسامحه گؤستریلمه‌یه‌جگینی :"پ.ک.ک-نین، و یا باشقا ترور تشکیلاتی‌نین هئچ بیر عملینه قارشی ان کیچیک بیر یومشاق‌لیق، تردد اولمایا‌جاق. تام عکسینه، بئله بیر وضعیتده وار گوجوموزله ترور تشکیلاتی‌نین بیلینن-بیلینمه‌ین نه قدر آدامی، دستکچی‌سی، کؤمکچی‌سی وارسا، هامی‌سینی حقوق چرچیوه‌سینده، حاق ائتدیگی جزایا محکوم ائدجییک" دئدی.
پرزیدنت اولوسلار آراسی آلاندا بو تشکیلات‌لارین آرخاسیندا دوران‌لارلا موباریزه‌دن گئری چکیلمه‌یه‌جک‌لرینی بیلدیردی.
اردوغان ترورلا موباریزه مسئله‌سینده:"سالدیری لارا ائله بیر جاواب وئرجییک کی، بئله بیر نیتی بیر داها آغیللاریندان‌ کئچیرمه‌سین‌لر" ایفاده‌لرینی ایشلتدی.
جمهور باشقانی آوروپا پارلامئنتی‌نین صدری مارتین شولتزین تورکیه‌نین اعدام جزاسینی گئری قایتارماسی حالیندا اؤلکه‌‌نی تحریم ائده جکلرینه دایر آچیقلاما‌لارینا دا رئاکسیا گؤستره‌رک: "گئجیکدینیز" دئدی.
آوروپا اتفاقی موذاکیره لری ایله باغلی اولا‌راق رفراندوم کئچیرمه‌یی تکلیف ائدن تورکیه پرزیدنتی چیخیشی‌نین سونوندا سالوندا اولان باش ناظیر بینالی ییلدیریما طرف دؤنه‌رک:"باش ناظیر بورادا‌دیر، ناظیرلر بورادا‌دیرلار. من ده پرزیدنت کیمی دئییرم کی، ایلین سونونا قدر صبر ائدک، اوندان سونرا میللت‌دن سوروشاق" دئدی.
